I jeans tal so paîs a jerin rivâts come la mini e la musiche dai Beatles: in ritart.
Jeans o mini, la mode e jere lade e tornade, vignude e scjampade e jê, maridade, e no i interesse plui tant che prime. Magari e interessarà ae sô ultime fie. Chê sì, ve.
Chê, simpri in cotule. Curte di preference. Anzit... mini. Nuie jeans. Là, ducj a son dacuardi di dî che cence cotulis a no si viodaressin lis gjambis e lis sôs a fasin deventâ ros ancje un mani di scove.
Come chês di sô mari cuant che il fi dal sindic i stave daûr. Ma chel mone, une dì i à dite che, par vie de posizion de famee, a nol podeve stâi plui ni daûr ni denant. Alore in chê sere, a jerin dutis in jeans ma jê no, in mini, e ducj chei altris in mani... di scove.
Eh, altris timps. In chê volte a stavin in mont. Cumò a stan al mâr.
Sô fie, usgnot, cence dâ tal voli e à sbrissât fûr il pît de sô scarpe. Po e à metût chê gjambe su chê altre e, come sô mari vincj agns indaûr, e tricule il pît par drindulâ la scarpute ancjemò peade su la ponte dal pît.
Il DJ al met sù alc di sentimentâl e al ponte il video su chê gjambe par mostrâle su ducj i schermis de discoteche.
Jê e continue di fâ come se il pît al fos di cualchidun altri e secont ce che e dîs o ce che e fâs cu lis mans, il moviment dal pît al fâs cambiâ il bati dai voi di chei che a no balin parcè che, o masse vecjos o masse monis, lôr a no balin. Alore a stan li a cjalâ. Che cjaledin la gjambe o la scarpe, il pît o la mule, a son come ipnotizâts e a fasin lâ il cjâf come par disi di sì ae scarpe tant che e va sù e che il pît al va jù. Se po cualchidun ju cjale, a fasin fente di bati il timp cu la musiche. Ma a son simpri cuintri timp e di fat, un che al somee dî di no, al cjale la int che e cjale la mule. Po al cjale la mule che a no cjale nissun, ma i fâs cambiâ il bati dal cûr.
– Ma isal pussibil che cun dutis lis mulis che a van ator cu la cinturie da pè dal cûl, i voi a sedin ducj peâts a chê scarpute che e tricule da pè dal pît?
E al continue a dî di no. Di no crodi. Une femine i passe devant e si ferme a cjacarâ cun cualchidun e i taie la viste. Stiçât al fâs par spostâsi ma al ricognòs le femine. E je jê.
Il cûr i bat ancjemò plui fuart. Al è il so grant amôr che 20 agns prin al à scugnût lassâ parcè che i parincj a no volevin. Ce biele che e je ancjemò!
Tant che le cjale, jê a si zire. A si cjalin incredui e malfidants... A son propit lôr, sì.
Il cûr i sclope, ma lui al fâs il prin pas, al scuen. I va incuintri e, un minût dopo, a balin insiemit e a si contin la vite.
– Trê minûts di Beatles e po vonde – dissal il DJ.
Avonde par savê che il secont bal a nol sarà plui come il prin, ma dome une cortesie di jê par lui e che al moment dal tierç, tant che il DJ al metarà sù un rap, il fi dal sindic, divorziât dôs voltis, cjocheton o drogât e che al sta a pene in pîts, al continuarà a fâ di no cul cjâf parcè che a nol cjatarà plui ni la mari che e jere li dongje, ni la fie che e jere sui schermis dapardut, ma il mani di scove de sô femine, cuant che al tornarà a cjase.
di Jaio Furlanâr
Conte n. 29
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn